## Educació presenta als sindicats un esborrany del reglament de les meses sectorials

*** El secretari autonòmic d'Educació ha explicat que la Conselleria treballa des de fa mesos en este reglament, obligatori segons la Llei de Funció Pública, “ja que no s’ha elaborat en anys anteriors”
* Daniel Mcevoy ha lamentat el comportament del representant de STEPV, que ha abandonat la reunió “faltant al respecte a la resta de representants i funcionaris que han treballat en el reglament”**

La Conselleria d’Educació, Universitats i Ocupació ha presentat este matí als sindicats que formen part de la Mesa Sectorial l’esborrany del reglament d’este òrgan de representació.

El secretari autonòmic d’Educació, Daniel Mcevoy, ha explicat que la Conselleria està treballant des de fa mesos en l’elaboració d’este reglament intern previst en la Llei de funció pública, “ja que no s’ha elaborat en anys anteriors”.

Tal com assenyala la Llei de funció pública, cada mesa ha de tindre un reglament en el qual es fixe la seua composició i es garantisca el principi de presència equilibrada, a més d’establir la seua estructura i regles de funcionament, que ha de ser publicat en el *Diari Oficial de la Generalitat* (DOGV) com a pacte de la mateixa mesa.

En este sentit, Mcevoy ha assegurat que la taula celebrada este dijous “estava convocada específicament per a parlar del reglament intern”, per la qual cosa ha lamentat l’actitud del representant del sindicat STEPV, que ha abandonat la reunió “en pretendre alterar l’orde del dia”.

Segons ha indicat, “elaborar el reglament de la Mesa Sectorial és una obligació d’esta Conselleria, però a més la seua inclusió en la reunió de hui havia sigut sol·licitada pel sindicat educatiu ANPE, al qual considerem que se li ha faltat al respecte, com també al personal funcionari que ha estat treballant durant mesos en este reglament”.

El secretari autonòmic ha recordat que les meses sectorials “tenen una convocatòria de manera regular, i en estes s’aborden absolutament tots els temes aprovats prèviament per la Junta de Portaveus”, i ha puntualitzat que la convocada este dijous “era per a abordar este tema, no per a uns altres”. Per això ha insistit que l’orde del dia “s’establix per a ser respectat, en nom del bon funcionament de tots els òrgans de representació”.

Fecha: 25/04/2024